Diari Oficial de la Generalitat Valenciana


Sumari del DOGV 6147, del 18-11-2009 (2009/12163)

RESOLUCIÓ de 20 d'octubre de 2009, de la Secretaria Autonòmica d'Educació de la Conselleria d'Educació, per la qual s'aprova el Pla General d'Actuació Anual del Servici d'Inspecció Educativa per al 2009/2010.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6147

Data del DOGV
:   18-11-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/12380


Data del document
:   20-10-2009

Organisme emissor
:   Conselleria d'Educació

Tipus de document
:   Resolució

Descriptors 

:   * política educativa
    * inspecció escolar
    * legislació
    * programa d'actuació
    * personal docent

RESOLUCIÓ de 20 d'octubre de 2009, de la Secretaria Autonòmica d'Educació de la Conselleria d'Educació, per la qual s'aprova el Pla General d'Actuació Anual del Servici d'Inspecció Educativa per al 2009/2010. [2009/12257]  
La Inspecció Educativa de la Comunitat Valenciana intervé en el sistema educatiu d'acord amb els principis de planificació i de competència professional.  
A partir de l'avaluació dels plans d'actuació, de l'anàlisi de les memòries realitzades pels Servicis d'Inspecció Educativa de les direccions territorials d'Educació i pel Servici Central d'Inspecció Educativa, es disposa d'evidències i informacions suficients per a revisar, ajustar i millorar la planificació de la Inspecció Educativa i, sobretot, per a convindre i precisar el marc d'intervenció per a l'acompliment professional de l'exercici de la inspecció.   
En este procés de millora i d'enriquiment, fruit de l'avaluació compartida que realitza la Inspecció Educativa del seu treball en els centres escolars, es fa necessari incorporar, com a factors rellevants per al correcte exercici professional de la inspecció, la consolidació del marc d'intervenció i l'existència d'un horitzó temporal de quatre anys, que permeten intervindre en tots els centres d'una zona atenent les seues necessitats, i amb la profunditat necessària per a l'èxit dels objectius en la millora dels rendiments escolars. En este procés, resultarà indispensable respondre de manera ajustada a les necessitats dels centres, de la societat i als objectius de l'administració educativa.  
En definitiva, tant la planificació de les actuacions com la intervenció professional de la inspecció han de tindre present l'objectiu bàsic de millorar els resultats i rendiments escolars. Estos són l'índex principal que informa de la qualitat del sistema i han d'orientar totes les actuacions de la Inspecció Educativa.  
Per això, en l'ús de les competències de supervisió, assessorament i avaluació, que té conferides la inspecció, s'ha de potenciar la presència als centres i, especialment, la visita a les aules, amb la finalitat d'impulsar la millora dels processos d'ensenyança/aprenentatge, l'autonomia de l'organització, el funcionament i la gestió, així com dels rendiments i resultats escolars.  
La Llei Orgànica d'Educació de 2/2006 de 3 de maig, assenyala en l'article 148 punt 2, que correspon a les administracions públiques competents ordenar, regular i exercir la inspecció educativa dins del respectiu àmbit territorial. De la mateixa manera, encomana a la inspecció educativa les funcions que estan recollides en el títol VII, capítol II, per al desenrotllament del qual resulta necessari l'establiment d'un pla d'actuació que garantisca l'adequat compliment d'estes i promoga la millora de l'ensenyança.   
La resolució de 10 de gener de 2008, de la Secretaria Autonòmica d'Educació de la Conselleria d'Educació, per la qual s'aprova el Pla General d'Actuació del Servici d'Inspecció Educativa per al quadrienni 2007-2011, va establir el marc d'actuació per a este període. Este pot ser delimitat anualment per a una millor concreció en les seues actuacions a l'empara de l'article 7 del Decret 180/ 1992 de 10 de novembre, pel qual es regula l'organització i les funcions de la inspecció educativa.   
El Decret 118/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Educació, en el títol II, capítol II, de la Secretaria Autonòmica d'Educació, article 8, establix com a funció d'esta la superior direcció de la inspecció d'educació, i coordinarà les unitats administratives que desenrotllen la dita funció.  
En la present resolució s'establixen els objectius generals de la Inspecció Educativa per al curs 2009/2010, el marc d'intervenció de la inspecció als centres educatius i les actuacions que es realitzaran en el mencionat període escolar. L'actuació prioritària té com a finalitat la intervenció als centres perquè, a partir de l'anàlisi de la situació de partida d'estos, la inspecció assessore, avalue i supervise els elements més rellevants dels processos d'ensenyança-aprenentatge i de l'autonomia d'organització i funcionament dels centres.  
En la intervenció de la Inspecció Educativa es desenrotllen, de manera integrada, actuacions prioritàries, específiques-homologades, habituals i incidentals. Les actuacions prioritàries se centren en la supervisió i l'assessorament de les variables que determinen el bon funcionament del curs escolar; l'avaluació de l'exercici de la direcció dels centres educatius, així com l'avaluació del professorat en fase de pràctiques i l'activitat pedagògica i administrativa dels centres.   
De la mateixa manera, s'identifiquen les actuacions habituals i les específiques-homologades queden integrades en l'actuació prioritària, a partir de l'anàlisi de la situació de partida dels centres que realitzen els servicis d'Inspecció Educativa de les direccions territorials.  
L'autonomia i capacitat d'ajust als contextos i situacions pròpies, de la qual disposa els servicis d'Inspecció Educativa de les direccions territorials d'Educació, requerix criteris i procediments per a l'elaboració i aprovació dels plans territorials d'actuació, que s'establixen en la present resolució; junt amb les característiques, modalitats i activitats de formació i actualització professional de la inspecció educativa per a l'adequat desenrotllament de les seues actuacions.  
En conseqüència, prèvia consulta a les direccions generals sobre actuacions relacionades amb assumptes de les seues competències respectives, i a proposta del Servici Central d'Inspecció d'esta Conselleria, resolc:  
Aprovar el Pla General d'Actuació Anual de la Inspecció Educativa per al curs 2009/2010, que s'inclou com a annex I a esta resolució.  
El Servici Central d'Inspecció d'esta Secretaria Autonòmica d'Educació adoptarà les mesures necessàries per a assegurar el millor compliment del Pla General Anual d'Actuació de la Inspecció Educativa de la Comunitat Valenciana.  
València, 20 d'octubre de 2009.- La secretària autonòmica d'Educació: Concepció Gómez Ocaña.  
ANNEX I  
PLA GENERAL ANUAL D'ACTUACIÓ (PGAA) DE LA INSPECCIÓ EDUCATIVA DE LA COMUNITAT VALENCIANA PER AL CURS 2009/2010  
1. Objectius generals  
2. Actuacions de la Inspecció Educativa  
2.1. Actuacions prioritàries  
2.2. Actuacions específiques - homologades  
2.3. Actuacions habituals  
2.4. Actuacions incidentals  
3. Plans territorials d'actuació  
4. Memòria anual dels servicis d'Inspecció Educativa  
5. Formació i actualització professional de la Inspecció Educativa  
6. Avaluació. La memòria final anual del Servici d'Inspecció Educativa de la Comunitat Valenciana.  
PLA GENERAL ANUAL D'ACTUACIÓ (PGAA) DE LA INSPECCIÓ EDUCATIVA DE LA COMUNITAT VALENCIANA PER AL CURS 2009/2010  
Definix les línies generals de treball i els criteris d'actuació de la Inspecció Educativa per a un període anual, d'acord amb les prioritats establides per la Conselleria d'Educació i amb les necessitats i noves demandes tant de la societat, com dels centres educatius.  
El Pla General Anual d'Actuació es concreta, per a cada curs acadèmic, per mitjà d'instruccions anuals que dictarà el titular de la Secretaria Autonòmica d'Educació.  
1. Objectius generals.  
De conformitat amb els objectius establits en la Resolució de 10 de gener de 2008, de la Secretaria Autonòmica d'Educació de la Conselleria d'Educació, per la qual s'aprova el Pla General d'Actuació del Servici d'Inspecció Educativa per al quadrienni 2007/2011, s'establixen els següents objectius generals per al curs 2009/2010.   
1.1. Intervindre en els centres escolars i contribuir a la millora per mitjà de la visita a les aules i les corresponents reunions amb l'equip directiu i amb els òrgans col·legiats de govern i de coordinació docent; de tal manera que s'incidisca en aspectes essencials de l'activitat escolar, com ara els processos d'ensenyança i aprenentatge, els resultats escolars de l'alumnat i l'autonomia d'organització i funcionament dels centres.  
1.2. Consolidar un model de planificació i intervenció de la Inspecció en els centres escolars ajustada als contextos i flexible, per a abordar aquelles dimensions bàsiques que contribuïsquen a la millora del centre escolar, partint de la informació facilitada pels òrgans directius de la Conselleria d'Educació, així com dels resultats obtinguts a través de les avaluacions diagnòstiques realitzades en els centres.  
1.3. Assegurar, en el quadrienni que es va iniciar en el curs 2007/2008, l'assessorament, l'avaluació i la supervisió dels centres de referència dels inspectors/es en funció de les dimensions previstes per a l'actuació prioritària. De la mateixa manera, avaluar i valorar els efectes en la millora dels centres al llarg de l'esmentat període.  
1.4. Impulsar la capacitat de presa de decisions dels equips de circumscripció, per a supervisar, avaluar i assessorar els centres escolars, programes i servicis.  
1.5. Escometre la planificació, el desenrotllament i l'avaluació de l'actuació prioritària i de les actuacions homologades que s'establixen en la present resolució, per mitjà d'una visió integrada de la intervenció en els centres que redunde en la millora dels resultats i rendiments escolars, a través dels aspectes considerats en l'objectiu 1.1. anterior.  
1.6. Facilitar l'arreplega de la informació que, com a conseqüència de la seua intervenció en els centres escolars, programes i servicis, la Inspecció Educativa haja de tornar als centres escolars, traslladar a l'administració educativa o disposar d'esta per a fonamentar i donar rigor als informes o dictàmens que es deriven de les actuacions realitzades en la seua intervenció professional.  
1.7. Planificar accions formatives dirigides a la reflexió sobre els diversos elements que integren el marc d'intervenció de la Inspecció Educativa en els centres escolars, amb especial referència a la visita a l'aula i al desenrotllament de les competències bàsiques en els processos d'ensenyança i aprenentatge.  
2. Actuacions de la inspecció educativa.  
Durant el curs escolar 2009/2010 s'aplicaran les tres instruccions de la Secretaria Autonòmica d'Educació de data 8, 9 i 10 de juliol de 2009 a més d'aquelles que siguen necessàries o requerides per al bon funcionament de la inspecció educativa.  
- Instruccions de 8 de juliol de 2009 de la secretaria autonòmica d'Educació sobre el Servici Central d'Inspecció Educativa.  
- Instruccions de 9 de juliol de 2009 de la secretaria autonòmica d'Educació sobre l'actuació dels Servicis d'Inspecció Educativa de les direccions territorials.   
- Instruccions de 10 de juliol de 2009 de la secretaria autonòmica d'Educació sobre el funcionament de les àrees de treball, les reunions de coordinació i assessorament de la Inspecció Educativa.  
Amb la finalitat de determinar més clarament les actuacions que formen part de la intervenció de la Inspecció Educativa per al curs 2009/2010, una vegada definit el Pla General Anual d'Actuacions, els servicis d'Inspecció Educativa de les direccions territorials hauran d'incloure en els seus plans territorials d'activitats (PTA) processos de modernització de les actuacions habituals de la inspecció, prioritzant per al curs 2009/2010, les que a continuació s'indiquen:  
2.1. Actuacions prioritàries.  
Es definixen en relació amb els objectius prioritaris establits per la Conselleria d'Educació, en resposta a les necessitats del sistema educatiu i a les noves demandes socials en matèria d'educació. Es planificaran pel Servici Central d'Inspecció Educativa, amb objectius, procediments, orientacions per al seu desenrotllament, instruments i indicadors de resultats comuns per a tots els servicis d'Inspecció Educativa de les direccions territorials d'Educació.  
Els seus continguts, que es determinen per a cada curs, donaran lloc a informes elaborats pels servicis d'Inspecció Educativa de les direccions territorials, en els quals es basarà el dictamen final del Servici Central d'Inspecció, que elevarà anualment al titular de la Secretaria Autonòmica d'Educació.  
Per al curs 2009/2010, l'actuació prioritària de la inspecció educativa serà el Pla de Visita de la Inspecció Educativa als centres educatius. PLAVIE 2009/2010.  
Consistirà en:  
- La intervenció de la Inspecció Educativa en una mostra de centres escolars per a assessorar, avaluar i supervisar aquelles dimensions bàsiques d'estos que contribuïsquen a la millora del funcionament i organització del centre en els àmbits administratiu i pedagògic, així com dels resultats i rendiments acadèmics.  
- La regulació normativa de la visita d'Inspecció com a estratègia central d'actuació i el desenrotllament d'un protocol d'actuació que permeta el seu registre.  
- Avaluació de l'exercici de la direcció dels centres educatius.  
El desenrotllament dels seus elements bàsics, per a facilitar i orientar la planificació en els servicis d'Inspecció Educativa de les direccions territorials d'Educació, s'inclouran en les instruccions que desenrotllaran el PLAVIE 2009/2010.  
Per al curs 2009/2010 es consideren, a més, com a actuacions prioritàries les següents:  
- Avaluació del professorat en fase de pràctiques per a l'ingrés en el cos de Mestres i de Professors de Secundària.  
2.2. Actuacions específiques - homologades.  
Les actuacions específiques tenen com a objecte principal l'elaboració d'estudis d'especial interés per a la Conselleria d'Educació. La continuïtat en el temps en alguns d'estos estudis permetrà apreciar l'evolució temporal de determinats indicadors fonamentals per a un funcionament de qualitat del sistema educatiu valencià i de la mateixa Inspecció Educativa. A més són les que per la seua pròpia naturalesa requerixen garanties de procediment per als destinataris o bé instruments i procediments comuns per a facilitar l'homogeneïtat en l'arreplega i tractament de dades. La seua planificació correspon al Servici Central d'Inspecció Educativa que ha de posar-les en marxa.   
Entre estes cal destacar per al curs 2009/2010 les següents:  
a) Regular i unificar l'aplicació de noves tecnologies en les tasques del servici d'Inspecció.  
b) Actualitzar l'organització i el funcionament del servici d'Inspecció a través de la implantació de les instruccions aprovades per la Secretaria Autonòmica d'Educació durant el mes de juliol de 2009.  
c) Desenrotllar programes d'actualització i perfeccionament de la Inspecció Educativa: dissenyar i impulsar la planificació d'activitats de formació i millora, tenint en compte de manera preferent, les necessitats i propostes de cada servici d'Inspecció Educativa de les direccions territorials d'Educació.  
d) Establir una temporalització de les demandes dels diferents departaments de la Conselleria d'Educació al Servici Central d'Inspecció Educativa de manera que es garantisca la coordinació, la informació i l'ajust de funcions i competències més adequat.  
2.3. Actuacions habituals.  
Són aquelles que han de realitzar els servicis d'Inspecció Educativa de les direccions territorials d'Educació amb caràcter anual o periòdic. Són actuacions inherents al mateix desenrotllament del sistema educatiu i que la inspecció ha de dur a terme invariablement tots els anys. La planificació, així com els seus procediments i instruments, podrà ser establida pel Servici Central d'Inspecció o pels servicis d'Inspecció Educativa, de conformitat amb el que disposen les instruccions anuals de la Secretaria Autonòmica d'Educació per al desenrotllament del Pla General d'Actuació.  
Amb caràcter orientatiu, per al curs 2009/2010 s'indiquen les següents actuacions habituals. A més, podran elaborar-se criteris o orientacions, amb la participació de les àrees i grups de treball, quan l'abast de les actuacions habituals així ho recomane.   
1. Seguiment dels processos relacionats amb les memòries informatives dels centres i els servicis educatius.  
2. Registre i seguiment de les presumptes situacions d'assetjament escolar, agressió al professorat o personal no docent, i maltractament infantil que es donen en els centres escolars, dins del marc del Pla PREVI.  
3. Participació en les proves d'avaluació diagnòstica, així com en qualsevol prova regional, estatal o internacional que es determine.  
4. Supervisió de les garanties referides al dret a l'escolarització de l'alumnat.  
5. Informes referits a les mesures d'atenció a la diversitat de l'alumnat.  
6. Actuacions relacionades amb les garanties procedimentals i reclamacions sobre les qualificacions finals, proves d'accés i titulació.  
7. Intervenció en procediments disciplinaris.  
8. Informe d'autorització (obertura i funcionament) de centres, noves ensenyances o modificacions de les existents.  
9. Seguiment de servicis complementaris i activitats extraescolars en centres sostinguts amb fons públics.  
10. Supervisar i informar la implantació i desenrotllament de noves ensenyances, especialment en els Cicles Formatius de Formació Professional Específica.  
11. Informes de supervisió sobre els PCPI.  
12. Informes de supervisió de les Ensenyances Artístiques, d'Idiomes i Esportives.  
13. Supervisar les mesures per a l'atenció a la compensació educativa, seguiment i informe de programes i centres (CAES).  
14. Aquelles altres no previstes en els apartats anteriors i que, de conformitat amb la normativa vigent, tinguen caràcter preceptiu.  
Durant el curs 2009/2010 es duran a terme en coordinació amb les tres direccions de servici d'Inspecció Educativa, l'elaboració de plans d'actuació mensuals en què s'establisquen les actuacions, el període de realització i l'existència d'informe estandarditzat i unificat.  
2.4. Actuacions incidentals.  
El treball de la Inspecció Educativa no pot limitar-se a la realització de les activitats concretes i definides pels epígrafs anteriors. La Inspecció Educativa intervé en multitud de situacions i tasques, de caràcter incidental i de difícil, si no impossible, previsió que es caracteritzen per la seua urgència i immediatesa, bé siga per emissió d'informes requerits per la normativa o per la supervisió del funcionament correcte dels centres docents, així com en col·laboracions o suport a les gestions de la Direcció Territorial d'Educació.  
Així, la Inspecció Educativa intervindrà, sempre en relació amb les funcions i competències que tenen atribuïdes, en aquelles que per criteri d'oportunitat i interés sorgisquen incidentalment al llarg del curs acadèmic i no hagen sigut previstes en els plans d'actuació i que els encomane l'administració educativa a través del Servici Central d'Inspecció Educativa, que s'insten per denúncies o queixes formals relacionades amb l'activitat educativa, que requerisquen la seua intervenció per a solucionar conflictes en els centres educatius, o altres que puguen produir-se en l'àmbit de les competències atorgades. El seu desenrotllament necessitarà l'oportuna coordinació i incorporació extraordinària en el respectiu pla territorial d'actuació.  
Durant el present curs escolar i davall les directrius de la Conselleria de Sanitat, la Inspecció Educativa serà un element d'informació, difusió i actuació en els centres, davant del Pla de Preparació i Prevenció de la Grip A. La seua intervenció podrà ser canviant en funció de les actuacions requerides davant de l'aparició de diferents escenaris de propagació de la pandèmia de grip A.  
3. Plans territorials d'actuació dels servicis d'inspecció.  
1. En funció dels objectius i del marc d'intervenció establit en la present resolució, el model de planificació per a l'elaboració dels plans territorials d'actuació ha de:  
a) Partir de la detecció de les necessitats d'intervenció de la inspecció educativa, derivada de la identificació de les necessitats de millora en els centres, zones i província, a fi de possibilitar una intervenció de la inspecció més ajustada, que incidisca en la millora del funcionament dels centres i dels resultats acadèmics.  
b) Posar al servici dels objectius establits en el PGAA, l'estructura organitzativa de cada servici d'Inspecció Educativa de les direccions territorials d'Educació.  
c) Adoptar processos oberts i flexibles, que permeten, de forma àgil, realitzar els ajustos necessaris.  
d) Incorporar l'autoavaluació dels processos i procediments desenrotllats pel Servici d'Inspecció, amb base en el marc d'intervenció establit en el present PGAA, de manera que s'escometa la seua valoració.  
2. D'acord amb la Resolució de 10 de gener de 2008, de la Secretaria Autonòmica d'Educació de la Conselleria d'Educació, per la qual s'aprova el Pla General d'Actuació del Servici d'Inspecció Educativa per al quadrienni 2007/2011, l'elaboració dels plans territorials d'actuació i el seu disseny respondrà a models que asseguren la qualitat dels processos i l'eficàcia dels resultats, amb la perspectiva dels objectius del Pla General d'Actuació que es concreten, per a este curs escolar, en el present PGAA, amb especial incidència en la visita als centres educatius a través del PLAVIE 2009/2010.  
4. La memòria anual dels servicis d'Inspecció Educativa de les direccions territorials d'Educació.  
1. La memòria anual de cada servici d'Inspecció Educativa de les direccions territorials, és un instrument que pretén, en primer terme, donar compte als òrgans competents i als sectors de la comunitat educativa del treball realitzat per la Inspecció, així com del seu efecte en els centres.  
2. Així mateix, la memòria arreplega informació rellevant i dades objectives sobre l'estat dels centres escolars, amb els quals la Inspecció Educativa podrà realitzar valoracions i propostes d'actuació i millora als òrgans de l'administració educativa.  
3. Tant els processos com els resultats de les actuacions establides en el pla territorial d'actuació (PTA), seran objecte d'interés per a la memòria. En este sentit, es considerarà el grau d'eficàcia i eficiència de l'organització i el funcionament del mateix servici d'Inspecció Educativa de cada direcció territorial.  
4. Com a resultat del que preveu l'apartat anterior, la memòria de la Inspecció valorarà els elements fonamentals dels plans territorials d'activitats, així com el funcionament de les estructures organitzatives dels servicis d'Inspecció Educativa de les direccions territorials.  
5. El contingut de la memòria s'ajustarà, en la mesura que es puga, al que establixen les instruccions elaborades a este efecte per la Secretaria Autonomia d'Educació.  
6. La memòria de la Inspecció Educativa de la Comunitat Valenciana serà objete d'informe en la reunió que es convoque a este efecte i en què estaran presents les tres direccions de Servici d'Inspecció Educativa de les direccions territorials i la direcció del Servici Central de la Inspecció Educativa, així com els inspectors/es adscrits al Servici Central, en què podran formular-se totes les millores que resulten convenients per a la seua inclusió, si és procedent, en el pròxim Pla General Anual d'Actuació i en els plans territorials d'actuació, establint-se així un model de millora contínua en el funcionament de la Inspecció Educativa.  
7. La memòria dels servicis de la Inspecció Educativa de les tres direccions territorials es remetrà a la Direcció del Servici Central d'Inspecció Educativa per al seu trasllat a la Secretaria Autonòmica d'Educació, en l'última setmana del mes de juliol de 2010.  
5. Formació i actualització de la Inspecció Educativa 2009/2010.  
El perfeccionament professional i l'actualització en l'exercici de les seues funcions de la Inspecció Educativa resulta imprescindible per a aconseguir un acceptable grau d'eficàcia en el desenrotllament de les actuacions reflectides en el Pla d'Actuació, en conseqüència es fa necessari el disseny d'un Pla de Formació i Actualització de la Inspecció Educativa 2009/2010 que permeta la participació dels inspectors en les seues diferents activitats, entenent la seua participació com un dret i un deure.  
El citat Pla de Formació i Actualització en l'exercici professional de la Inspecció Educativa, al prendre com a referència l'èxit dels objectius i el desplegament d'actuacions del Pla General d'Actuació i la concreció d'este, té dos nivells de planificació i desenrotllament: un a escala central i un altre a escala provincial o territorial.  
Els servicis d'Inspecció Educativa de les direccions territorials presentaran al Servici Central d'Inspecció Educativa, les seues propostes de formació a partir de les necessitats que es plantegen per a l'adequada implementació del pla territorial d'actuació. Estes propostes de formació s'incorporaran als plans territorials d'actuació.  
Per a afavorir l'èxit dels objectius i el desplegament de les actuacions previstes en el present PGAA, el Servici Central d'Inspecció Educativa Central, en el procés de seguiment i avaluació dels distints plans territorials d'actuació, podrà proposar activitats formatives en funció de les necessitats detectades en la implementació d'estos.  
La Direcció del Servici Central d'Inspecció Educativa es reunirà mensualment amb els caps dels servicis d'Inspecció Educativa per a establir els vies de coordinació de la funció inspectora en tota la Comunitat Valenciana. S'establiran accions d'actualització, perfeccionament, formació i avaluació, prioritzant les accions relacionades amb les funcions pròpies del Servici d'Inspecció Educativa, les noves tecnologies de la informació i comunicació (TIC), l'estudi i l'anàlisi de la legislació educativa, així com els procediments administratius.  
La formació i millora de la Inspecció Educativa per al curs 2009/2010, en els diferents àmbits territorials, se centrarà preferentment en una sèrie de programes de formació. Els programes versaran sobre activitats diverses entre les quals cal indicar les següents, acollint-se així a la preparació necessària per a realitzar les actuacions prioritàries i les específiques:   
- Formació a través del dossier «INICIAR» (Inspectors/es de Nova Incorporació, Coneixements, Informació, Assessorament i Recursos) a la Inspecció Educativa i a través de la figura del tutor formatiu.  
- Programa de formació, ajustat a les necessitats i propostes dels servicis d'Inspecció Educativa de les direccions territorials d'Educació.  
- Formació contínua a ITACA: PGA centres de primària i secundària.  
- Jornades formatives de la Inspecció Educativa.  
- Formació en llengües estrangeres. Anglés bàsic per a inspectors/es d'educació.  
- Participació en grups de treball i/o seminaris, amb l'assessorament d'experts i la col·laboració del Servici de Formació del Professorat, a través dels corresponents CEFIRE. Així com el reconeixement i foment de l'organització i posada en marxa de seminaris i grups de treball permanents amb equips directius de l'àrea de la intervenció de l'inspector de zona.  
- Intercanvi d'experiències i bones pràctiques de la Inspecció Educativa. De la mateixa manera podran establir-se intercanvis entre distints servicis d'Inspecció Educativa, tant en l'àmbit de la Comunitat Valenciana, com de la resta de les comunitats autònomes. Tot això, a fi de facilitar el coneixement de les seues organitzacions i l'intercanvi d'experiències, així com analitzar el desenrotllament del coneixement i la naturalesa i característiques de les intervencions professionals.  
6. Avaluació. La memòria final anual del Servici d'Inspecció Educativa de la Comunitat Valenciana  
1. A fi d'enriquir i contrastar l'autoavaluació dels servicis d'Inspecció Educativa de les direccions territorials d'Educació, i per a realitzar l'oportú control de l'organització i el funcionament dels dits servicis d'inspecció, el Servici Central d'Inspecció Educativa, d'acord amb allò que s'ha regulat en el NJZ 6053/2011, realitzarà la corresponent supervisió i avaluació d'estos.  
2. Així mateix, la direcció del Servici Central d'Inspecció Educativa realitzarà l'esmentada avaluació, amb la col·laboració dels inspectors/es centrals i amb la participació dels servicis d'Inspecció Educativa de les direccions territorials d'Educació, a través de la memòria final anual, en què expressarà la valoració global del treball realitzat per la Inspecció Educativa de la Comunitat Valenciana en compliment del Pla General d'Actuació.